Jann Sjursen (KRF), 1998-11-05:
Justitsministeren afviste det foreliggende forslag fra Venstre, De Konservative og Centrum-Demokraterne med den begrundelse, at regeringen også har taget og formentlig vil tage flere initiativer på området.
Fru Dorte Bennedsen, den socialdemokratiske ordfører, afviste i denne omgang primært forslaget på baggrund af, at beslutningsforslaget lægger op til, at regeringen skal foretage sig en hel del ting inden for 6 uger.
Lad mig medgive med det samme, at det selvfølgelig ikke er synderlig smart, heller ikke set med Kristeligt Folkepartis øjne, at fru Birthe Rønn Hornbech og forslagsstillerne i øvrigt ikke har fået den lapsus fjernet i forbindelse med genfremsættelsen.
Men jeg vil blot sige til fru Dorte Bennedsen i denne her sammenhæng - og også for at begrunde, hvorfor vi fra Kristeligt Folkepartis side faktisk støtter forslaget - at hvis den her 6-ugers-frist endelig var problemet, så var det vel dog et problem, der kunne løses undervejs. Og dermed være også sagt, at vi fra Kristeligt Folkepartis side støtter det beslutningsforslag, som her foreligger.
Vi gør det ikke, fordi vi synes, fængselsstraf
skal være et mål i sig selv, og at det helst skal se så sort og surt ud som overhovedet muligt, men fordi det er nødvendigt, og fordi beslutningsforslaget tager fat lige præcis dér, hvor vi ser at det er nødvendigt at tage fat i dag, sådan som problemerne bliver oprullet for os ikke bare i tv, men som vi jo også ved selvsyn i Retsudvalget har været vidne til i forbindelse med vort besøg for nogle måneder siden i Horsens Statsfængsel.
Vi mener fra Kristeligt Folkepartis side, at det er helt nødvendigt at sætte ind over for de stærke, negative fanger; at gøre det ved sikre fængsler og også ved at stramme op i forhold til retningslinjerne for udgang osv. - de elementer, der er i forslaget, for så vidt angår det aspekt.
Vi mener også, at man skal satse mere på behandling af narkomisbrugerne i fængslerne.
Også her er der initiativer, som bør tages, og som beslutningsforslaget lægger op til.
Jeg vil også godt understrege, at selv om nogen lægger vægt på - jeg tror, det var ordføreren fra Dansk Folkeparti - at her har vi et vaskeægte, jeg havde nær sagt, sort lov og orden-forslag, så betragter vi det fra Kristeligt Folkepartis side ikke bare som et sort lov og orden-forslag.
Flere ordførere har også bemærket i debatten, at der faktisk er punkter i forslaget, som vedrører en bedre uddannelse af personalet i fængslet; som også vedrører, om jeg så må sige, det indre liv i det hele taget, nemlig spørgsmålet om selvaktivering for de indsatte i fængslerne.
Og det er gode forslag, som hører med til den overordnede sammenhæng i forhold til, hvordan vi skaber tåleligere forhold også for de mindre stærke eller de svage indsatte i vore fængsler.
Derfor er der for Kristeligt Folkeparti at se en udmærket balance i det forslag, som her er fremsat til behandling i Folketinget i dag.
Et forslag, som vi altså helt og aldeles kan støtte, fordi vi finder, at forholdene i vore fængsler i dag er så uacceptable, at det er nødvendigt, at Folketinget forpligter regeringen på en indsats nu.
Så kan vi diskutere fristens længde senere hen.
Men vi kan tilsige forslaget vor støtte fra Kristeligt Folkepartis side.